11. รายการระหว่างกัน

-   มาตรการการทำรายการระหว่างกัน

ตามนโยบายของบริษัท
ขั้นตอนการทำรายการระหว่างกันของบริษัทหรือบริษัทย่อยกับบุคคลที่อาจมีความขัดแย้งจะต้องมีการเสนอแก่ที่ประชุมกรรมการบริษัทเพื่อพิจารณา
โดยต้องมีกรรมการตรวจสอบเข้าร่วมประชุมเพื่อพิจารณาและอนุมัติการทำรายการระหว่างกันด้วย
ซึ่งรายการระหว่างกันดังกล่าวต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
และข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
ซึ่งผู้ที่อาจมีความขัดแย้งหรือมีส่วนได้เสียในการทำรายการระหว่างกันจะไม่มีสิทธิออกเสียงลงมติในการทำรายการระหว่างกันนั้น

-   นโยบายหรือแนวโน้มการทำรายการระหว่างกันในอนาคต

บริษัทมีนโยบายที่จะไม่ก่อให้เกิดการทำรายการระหว่างกันต่อไปในอนาคต
เว้นแต่เป็นรายการที่ต่อเนื่องมาจากรายการในอดีต เช่น
การตามเก็บหนี้สินจากและการชำระคืนหนี้สินแก่บุคคลที่อาจมีความขัดแย้ง
และการให้บริการด้านการบริหารโครงการ รับเหมาก่อสร้าง การบริหารงานขาย การโฆษณา
แก่บุคคลที่อาจมีความขัดแย้งที่ดำเนินโครงการในชื่อ “กฤษดานคร” แต่ทั้งนี้
บริษัทมีนโยบายที่จะไม่ให้บุคคลอื่นนอกเหนือจากบริษัทและบริษัทย่อยใช้ชื่อ “กฤษดานคร”
เพื่อดำเนินโครงการใหม่อีกต่อไป

ทั้งนี้ หากมีการทำรายการระหว่างกันเกิดขึ้น บริษัทจะมีการกำหนดข้อตกลงและเงื่อนไขต่างๆ
ในการทำรายการระหว่างกันดังกล่าวให้เป็นไปตามเงื่อนไขทางการค้าปกติทั่วไปและเป็นไปตามราคาตลาด
ซึ่งสามารถเปรียบเทียบได้กับราคาที่เกิดขึ้นกับบุคคลภายนอก ทั้งนี้
บริษัทจะได้ให้คณะกรรมการตรวจสอบ หรือผู้สอบบัญชีของบริษัท หรือผู้เชี่ยวชาญอิสระ แล้วแต่กรณี
พิจารณาตรวจสอบและให้ความเห็นถึงความเหมาะสมของราคา
และความสมเหตุสมผลของการทำรายการด้วย

โดยรายการระหว่างกันที่อาจเกิดขึ้นในอนาคตนั้น
คณะกรรมการบริษัทจะต้องปฏิบัติให้เป็นไปตามกฎหมายว่าด้วยหลักทรัพย์และตลาดหลักทรัพย์
และข้อบังคับ ประกาศ คำสั่ง หรือข้อกำหนดของตลาดหลักทรัพย์แห่งประเทศไทย
รวมตลอดถึงการปฏิบัติตามข้อกำหนดเกี่ยวกับการเปิดเผยข้อมูลการทำรายการเกี่ยวโยงและการได้มาหรือจำหน่ายทรัพย์สินที่สำคัญของบริษัท
ทั้งนี้ หากบริษัทมีการทำรายการระหว่างบุคคลที่อาจมีความขัดแย้งเกิดขึ้นในอนาคต
บริษัทจะจัดให้คณะกรรมการตรวจสอบเป็นผู้ให้ความเห็นเกี่ยวกับความเหมาะสมของรายการดังกล่าว
หากคณะกรรมการตรวจสอบไม่มีความชำนาญในการพิจารณารายการระหว่างกันที่เกิดขึ้น
บริษัทจะจัดให้มีบุคคลที่มีความรู้ความชำนาญพิเศษ เช่น ผู้สอบบัญชี ของบริษัท หรือผู้เชี่ยวชาญอิสระ
เป็นผู้ให้ความเห็นเกี่ยวกับรายการระหว่างกันดังกล่าว ความเห็นของคณะกรรมการตรวจสอบ
หรือบุคคลที่มีความรู้ความชำนาญพิเศษจะถูกนำไปใช้ประกอบการตัดสินใจของคณะกรรมการหรือผู้ถือหุ้นแล้วแต่กรณี
และบริษัทจะทำการเปิดเผยรายการระหว่างกันดังกล่าวไว้ในหมายเหตุประกอบงบการเงินและแบบแสดงรายการข้อมูลประจำปี
(แบบ 56-1) ของบริษัท

ทั้งนี้
เนื่องจากในอดีตที่ผ่านมาบริษัทโครงสร้างที่มีลักษณะที่อาจก่อให้เกิดความขัดแย้งทางผลประโยชน์
และมีรายการระหว่างกันกับบุคคลที่อาจมีความขัดแย้งหลายรายการนั้น
ทางบริษัทจึงได้จัดทำแผนขจัดความขัดแย้งทางผลประโยชน์และมาตรการการป้องกันความขัดแย้งทางผลประโยชน์ดังกล่าวขึ้น
ซึ่งแผนดังกล่าวเข้ารับการพิจารณาเห็นชอบโดยที่ประชุมผู้ถือหุ้นของบริษัท
แผนดังกล่าวได้รับเสียงอนุมัติมากกว่า 3ใน 4 ของคะแนนเสียงผู้ถือหุ้นที่มาเข้าร่วมประชุมทั้งหมด

รายการตามแผนขจัดความขัดแย้งทางผลประโยชน์ในรายการระหว่างกัน บริษัทฯและบริษัทย่อย ณ
31 ธันวาคม 2550 ได้ชำระหนี้ตามแผนขจัดความขัดแย้งเรียบร้อยแล้ว ในส่วนปิดโครงการต่าง ๆ
ของบริษัทที่ประกอบธุรกิจพัฒนาอสังหาริมทรัพย์และ
การดำเนินการกับบริษัทที่ประกอบธุรกิจที่เกี่ยวเนื่องกับธุรกิจพัฒนาอสังหาริมทรัพย์ มีความคืบหน้าดังนี้

1.  บจก.กิจนาคินทร์ โครงการ 10 ปิดโครงการเมื่อปี 2549 เรียบร้อยแล้ว
    ขณะนี้อยู่ระหว่างเจรจาปรับโครงสร้างหนี้กับเจ้าหนี้

2.  บจก.เอ็มวัน อาร์คิเทค โครงการ ธานนท์ วิลล่า ,โครงการ 18 เฟส 1 ปิดโครงการเมื่อปี
    2549 ขณะนี้อยู่ระหว่างเจรจาปรับโครงสร้างหนี้กับเจ้าหนี้

3.  บจก.โอเวอร์ทอพ โครงการธานนท์ คอร์ทพาร์ค ,โครงการ 18 เฟส 2
    โครงการกฤษดาเพรสทีจ เลค แอนด์ พาร์ค หรือ โครงการ 36 หรือ โครงการ 18 เฟส 3
    เดิม โครงการดังกล่าวได้ปิดโครงการเมื่อ ปี 2548 และ 2549 เรียบร้อยแล้ว

4.  บจก. กฤษดานคร โครงการ 19 เฟส 2 ได้ปิดโครงการปี 2548 เรียบร้อยแล้ว
    โครงการกฤษดา แกรนด์ คาสเทลล์ เลค แอนด์พาร์ค หรือ โครงการ 39 หรือ โครงการ
    20 เฟส 3 เดิม ขณะนี้ยังคงมีสินค้าคงเหลืออยู่บางส่วน
    ถ้าบริษัทสามารถขายสินค้าดังกล่าวได้หมดก็จะปิดโครงการ
    ซึ่งคาดว่าน่าจะปิดโครงการได้ภายในปี 2551

5.  บจก.อัลลาย คาแพคซิตี้ โครงการคอนโดคลิฟท์ แอนด์ พาร์ค หรือ โครงการ 23
    ปิดโครงการเรียบร้อยแล้ว ขณะนี้ได้ปรับโครงสร้างหนี้กับเจ้าหนี้ได้เรียบร้อยแล้ว
    อยู่ในขั้นตอนการปฏิบัติตามแผนปรับโครงสร้างหนี้

6.  บจก.ชะอำดีเวลลอปเม้นท์ โครงการแกรนด์คอนโดเทล หรือ โครงการ 24 เฟส 2
    ปิดโครงการเรียบร้อยแล้ว ปัจจุบันได้โอนทรัพย์สินให้กับเจ้าหนี้บางส่วนแล้ว
    แต่ยังคงมีหนี้คงเหลืออยู่

7.  บจก.เคหภูมิ โครงการธานนท์กอล์ฟวิว แอนด์ สปอร์ต หรือ โครงการ 25
    ยังไม่สามารถปิดโครงการได้ เนื่องจากที่ดินบางส่วนมีเจ้าหนี้รองอายัดทรัพย์
    จึงยังไม่สามารถโอนที่ดินให้แก่เจ้าหนี้ได้

8.  บจก.กฤษดาแกรนด์ คอนโดเทล โครงการกฤษดาพลาซ่า หยุดดำเนินการ

9.  บจก.เซอร์เวย์ยูนิตี้ ประเภทธุรกิจรังวัดที่ดิน หยุดดำเนินการ
    และได้โอนย้ายพนักงานไปสังกัดบริษัทในเครือแล้ว
    ส่วนใบอนุญาตรังวัดที่ดินได้โอนให้กับบริษัทในเครือของบริษัทเรียบรอ้ยแล้ว

10. บจก. กฤษดา เจนเนอรัล กอล์ฟ คลับ ประเภท กิจการสนามกอล์ฟ ได้ประเมินราคาทรัพย์สิน
    และ ทางบริษัทฯ กำลังติดต่อหาสินเชื่อกับสถาบันการเงินเพื่อซื้อเข้ามาเป็นบริษัทในเครือ
    ของบริษัทฯ

11. บจก.ออนไทม์ บิซิเนส ประเภทธุรกิจ รวบรวมที่ดิน ยังไม่สามารถปิดปิดกิจการได้
    เนื่องจากยังไม่สามารถเคลียร์หนี้สินกับสถาบันการเงินได้
    ซึ่งอยู่ในระหว่างเจรจาปรับโครงสร้างหนี้

12. บจก.อัลลายไอเดนทิตี้ ประเภทกิจการ รวบรวมที่ดิน ยังไม่สามารถปิดกิจการได้
    เนื่องยังไม่สามารถเคลียร์หนี้สินกับสถาบันการเงินได้
    ซึ่งอยู่ในระหว่างเจรจาปรับโครงสร้างหนี้

13. บจก. โปรเกรส พร็อพเพอร์ตี้ แมเนจเม้นท์ ประเภทกิจการ บริการสาธารณูปโภค
    ยังไม่สามารถปิดกิจการได้ เนื่องจากยังไม่สามารถเคลียร์หนี้สินกับสถาบันการเงินได้
    ซึ่งอยู่ในระหว่างเจรจาปรับโครงสร้างหนี้